钦定古今图书集成/明伦汇编/氏族典/第152卷 > 袁抗
## 钦定古今图书集成/明伦汇编/氏族典/第152卷 > 袁抗

按《宋史袁抗传》：“抗字立之，洪州南昌人。举进士，得同
学究出身，调阳朔县主簿，荐补桂州司法参军。抚水
蛮寇融州，转运使俞献可檄抗权融州推官，督兵粮
与谋军事。事平，特迁衡州推官，改大理寺丞，累迁国
子博士，知南安军，擢提点广南东路刑狱，还为度支
三司判官，以尚书金部员外郎为梓州路转运使，徙”
益州路。时三司岁市上供绫锦、鹿胎万二千匹，抗言：
“蜀民困惫，愿少纾其力，以备秦中他日之用。”是年郊
祀，蠲其数之半。除江、淮发运使，召为三司盐铁副使。
时抗老矣，为御史所劾，罢知宣州。累迁光禄少卿，分
司南京。明堂覃恩，改少府监，卒。抗喜藏书至万卷，江
西士大夫家鲜及也。抗子陟，少刻厉好学，善为诗。终
殿中丞。